b"\n_START_ARTICLE_\nMuhammed Reza Pahlavi\n_START_SECTION_\nUngdomstid, utdannelse og familiebakgrunn\n_START_PARAGRAPH_\nMuhammed Reza var f\xc3\xb8dt i Teheran og var s\xc3\xb8nn av Reza Pahlavi, den kommende sjahen, og hans andre kone Tadj ol-Molouk (1896\xe2\x80\x931982). Unge Muhammed utdannet seg ved Institut Le Rosey, en sveitsisk internatskole, og den milit\xc3\xa6re h\xc3\xb8yskolen i Teheran._NEWLINE_Hans far hadde steget fra posten som krigsminister til statsminister f\xc3\xb8r han ble valgt av nasjonalforsamlingen (Majlis) som sjah i Iran i 1925 og grunnlagt Pahlavi-dynastiet._NEWLINE_F\xc3\xb8r Reza Pahlavi inntok tronen, hadde konged\xc3\xb8mmet Iran f\xc3\xa5tt merke den gradvise ekspansjonen til de to imperiene Russland og Storbritannia. I det 19. \xc3\xa5rhundre hadde Russland annektert den nordlige delen av Iran, som ble kjent som Tadsjikistan. Samtidig hadde britene begynt \xc3\xa5 \xc3\xb8ve innflytelse over den s\xc3\xb8rlige delen av Iran gjennom sin kontroll over India, som var en tradisjonell handelspartner for Iran. I det 20. \xc3\xa5rhundre kom de dessuten til \xc3\xa5 dominere oljeindustrien i Iran. Ved hjelp av diplomati st\xc3\xb8ttet opp av milit\xc3\xa6r styrke kom britene til \xc3\xa5 legge begrensninger p\xc3\xa5 iransk suverenitet p\xc3\xa5 m\xc3\xa5ter som ofte opplevdes som ydmykende av iranerne. Reza Pahlavi fors\xc3\xb8kte \xc3\xa5 begrense denne innflytelsen ved \xc3\xa5 knytte b\xc3\xa5nd til Italia og Tyskland. Men i stedet for \xc3\xa5 begrense britisk og russisk innflytelse, ga denne politikken dem bare nye grunner for fortsatt innblanding i iranske aff\xc3\xa6rer. Dette ble s\xc3\xa6rlig synlig under andre verdenskrig.\n_START_SECTION_\nAvsettelsen av hans far\n_START_PARAGRAPH_\nI 1941 invaderte Tyskland sin tidligere allierte nabo, Sovjetunionen, som raskt allierte seg med Storbritannia. Britene og sovjeterne var bekymret for at sjahen var i ferd med \xc3\xa5 stille sitt oljerike land til disposisjon for tyskerne. Sammen okkuperte de to stormaktene Iran og tvang sjahen til \xc3\xa5 trekke seg til fordel for sin s\xc3\xb8nn. Iran ble en betydelig rute for britisk og senere amerikansk hjelp til Sovjetunionen. Dette massive forsyningsforetaket ble kjent som \xc2\xabden persiske korridor\xc2\xbb, og markerte den f\xc3\xb8rste amerikanske involveringen i Iran i stor skala.\n_START_SECTION_\nKonsolidering av makten\n_START_PARAGRAPH_\nP\xc3\xa5 slutten av krigen preget politisk uro Iran. I 1951 vedtok nasjonalforsamlingen under ledelse av den demokratisk valgte statsministeren Muhammed Mossadegh \xc3\xa5 nasjonalisere den britiskeide oljeindustrien i landet. I et samarbeid mellom sjahen, krefter i h\xc3\xa6ren og agenter fra CIA ble det i 1953 iverksatt et kupp mot statsministeren. Kuppet s\xc3\xa5 f\xc3\xb8rst ut til \xc3\xa5 v\xc3\xa6re mislykket og sjahen flyktet fra landet, men med h\xc3\xa6rens inngripen ble statsministeren avsatt og erstattet av general Fazlollah Zahedi, og sjahen kunne vende tilbake._NEWLINE_I etterkant av kuppet mot\xc2\xa0Mossadegh etablerte sjah Muhammed Reza seg som Irans reelle hersker. De to dominerende partiene, det marxistisk inspirerte Tudeh og det mer liberale Nasjonal front ble \xc3\xb8delagt. I 1957 ble den hemmelige politistyrken SAVAK grunnlagt; styrken kom til \xc3\xa5 bli fryktet for sin bruk av tortur og sine henrettelser uten lov og dom. Etter noen \xc3\xa5r med et mislykket fors\xc3\xb8k p\xc3\xa5 \xc3\xa5 innf\xc3\xb8re et topartisystem ble det i 1975 etablert et ettpartisystem, de fleste avisene ble lagt ned og statsministeren redusert til sjahens r\xc3\xa5dgiver._NEWLINE_I den hvite revolusjonen (1960-1963) gjennomf\xc3\xb8rte sjahen et antall betydelige moderniseringstiltak av det iranske samfunnet. Viktigst av dem var en serie jordreformer som la begrensninger p\xc3\xa5 hvor mye jord en enkelt jordeier kunne eie. Disse tiltakene gjorde i realiteten slutt p\xc3\xa5 den tradisjonelle jordeiende klassen. Et annet omr\xc3\xa5de for reform var kvinners rettigheter, blant annet stemmerett og rett til skilsmisse.\xc2\xa0_NEWLINE_Iran opplevde en sterk \xc3\xb8konomisk vekst i 1960- og 1970-\xc3\xa5rene. Samtidig \xc3\xb8kte opposisjonen mot sjahens autokratiske styre. 16. januar 1979 ble han og hans familie tvunget til \xc3\xa5 flykte fra Iran for andre gang etter et \xc3\xa5r med ekstrem uro og offentlige protester. Dette satte i gang den iranske revolusjonen. Etter sjahens avgang, tok konservative muslimer ledet av ayatollah Khomeini som hadde returnert fra sitt eksil i Frankrike, ledelsen av den p\xc3\xa5g\xc3\xa5ende revolusjonen og forandret \xc2\xabImperiet Iran/Persia\xc2\xbb til en islamsk republikk.\n_START_SECTION_\nEksil og d\xc3\xb8d\n_START_PARAGRAPH_\nMonarken hadde blitt upopul\xc3\xa6r i store deler av verden og reiste fra land til land i sitt andre eksil og s\xc3\xb8kte det han h\xc3\xa5pet var en midlertidig residens. F\xc3\xb8rst reiste han til Egypt der han fikk en varm velkomst fra president Anwar el-Sadat. Muhammed Reza bodde senere i Marokko, Bahamas og Mexico. Men hans kreft begynte \xc3\xa5 bli verre og krevde umiddelbar og sofistikert behandling. President Jimmy Carter tillot n\xc3\xb8lende sjahen \xc3\xa5 gj\xc3\xb8re et kort opphold i USA for \xc3\xa5 f\xc3\xa5 medisinsk behandling. Kompromisset var ekstremt upopul\xc3\xa6rt i Iran, hvor det nye regimet krevde at han skulle returnere til Iran for \xc3\xa5 stilles for retten og henrettes. Dette f\xc3\xb8rte til gisselkrisen i Iran. Da sjahens behandling var over, presset den amerikanske regjeringen, som var ivrig etter \xc3\xa5 unng\xc3\xa5 videre konfrontasjon, den tidligere monarken til \xc3\xa5 forlate landet. Han forlot USA og bodde en kort stund i Panama. Til slutt reiste han tilbake til Egypt og han d\xc3\xb8de i Kairo 27. juli 1980. Muhammed Reza Pahlavi er begravet i mosk\xc3\xa9en ar-Rifai i Kairo, en mosk\xc3\xa9 med stor symbolsk verdi. De siste kongelige herskerne av to antikke imperier er gravlagd her, Muhammed Reza Shah Pahlavi av Iran og kong Farouk av Egypt._NEWLINE_Kort tid etter at han ble kastet, skrev Muhammed Reza Pahlavi en selvbiografi p\xc3\xa5 fransk, med tittelen Reponse \xc3\xa0 l'histoire. Den ble oversatt til engelsk (Answer to History) og persisk (Pasukh bih Tarikh) samt til andre spr\xc3\xa5k, og ble publisert posthumt i 1980. Boken er hans personlige beretning om hans styre og bedrifter, i tillegg til hans syn p\xc3\xa5 saker relatert til den iranske revolusjonen og vestlig politikk overfor Iran. Sjahen plasserer skylden for SAVAKs misgjerninger og de mislykkede demokratiske og sosiale reformene (s\xc3\xa6rlig gjennom den hvite revolusjonen) p\xc3\xa5 Amir Abbas Hoveyda og hans administrasjon."